Jekaria 10
Rwot bilaro lwakke
1Wugat kot ki bot Rwot i potokot,
ka wugat bote i dye cwir,
wek oa ki bot Rwot ma miyo pol mapek,
ma miyo kot ma ŋido i lobo,
ka dok miyo dek twi i poto pa dano ducu.
2Pien cal jogi-gu giloko lok ma konnye pe,
ki lutyet gineno gin ma bwolo dano,
jo ma leko gitito lek me goba,
gikweyo cwiny dano nono.
Omiyo lwak gilak ata macalo romi;
gineno can pien lakwatgi pe,
3“Kinigana olyetto twatwal i kom lukwat,
abiketo can i kom lutel-wic;
pien Rwot me mony paro pi romine,
ma en aye ot pa Juda,
bilokogi gidoko calo aguragurane ma wakke i lweny.
4“Got me twoke bia i kingi,
teke me guro kema bene bia ikomgi,
atum me lweny bene bia i komgi,
dok luloc ducu bene gibia i komgi.
5Gin ducu gibibedo macalo oteka lweny,
kun ginyono lukwor piny i daba ma i dye yo;
gibilweny pien Rwot tye kwedgi,
gibimiyo lewic mako jo ma giriŋo ki aguragura.
6“Abimedo tek bot jo me ot pa Juda,
dok abilaro ot pa Yucepu.
Abidwokogi cen pien kica omaka i komgi,
gibibedo macalo jo ma yam pe akwerogi,
pien an a Rwot Lubaŋagi, abigamo doggi.
7Erpaim bidoko macalo twon oteka lweny,
cwinygi bibedo yom calo lumat koŋo vino.
Litinogi binenone, ci yomo cwinygi,
gibibedo ki yomcwiny i kom Rwot.
8“Abilwoŋogi ki lwiyo kun acokogi kacel,
pien doŋ atyeko kokogi,
gibibedo mapol kit ma yam con ca.
9Kadi bed akeyogi woko i kin lurok,
ento gibipo pira ki i lobo ducu ma tye ka mabor,
gin kacel ki litinogi gibibedo kwo, dok gibidwogo.
10Abidwokogi paco ki i lobo Ejipt,
dok abicokogi woko ki i Aciria,
abikelogi wa i lobo me Gilead ki Lebanon,
nio waŋ ma kabedo biremogi woko.
11Gibiŋolo ki i dye nam me Ejipt,
gibigoyo biamwonyi ma tagge i nam,
kut ducu ma i kulu Nail bitwo woko.
Gibijuko wakke pa jo Aciria woko,
odoo ker me Ejipt birwenyo.
12Abimiyo gibedo matek i Rwot,
gibinyatte ki wot i nyiŋe,”
man lok pa Rwot kikome.